จนท.เฟดเชื่อใกล้ถึงเวลาปรับขึ้นดบ. แต่ไม่ระบุเวลาชัดเจน
จนท.เฟดเชื่อใกล้ถึงเวลาปรับขึ้นดบ. แต่ไม่ระบุเวลาชัดเจน
20 ส.ค. 2558

ผู้สื่อข่าวรายงานว่า รายงานการประชุมนโยบายการเงินของธนาคารกลางสหรัฐ (เฟด) เมื่อวันที่ 28-29 ก.ค. แสดงให้เห็นว่า เจ้าหน้าที่กำหนดนโยบายการเงินของเฟดส่วนใหญ่เชื่อว่าใกล้ถึงเวลาที่เฟดจะคุมเข้มนโยบายการเงิน แต่ไม่ได้ส่งสัญญาณชัดเจนเกี่ยวกับช่วงเวลาในการปรับขึ้นอัตราดอกเบี้ยครั้งแรกในรอบหลายปี
โดยรายงานการประชุมเฟดที่มีการเปิดเผยเมื่อคืนนี้ ระบุว่า เจ้าหน้าที่เฟดส่วนใหญ่ประเมินว่าภาวการณ์ต่างๆยังไม่เอื้อต่อการคุมเข้มนโยบายการเงิน แต่ก็ตั้งข้อสังเกตว่าใกล้ถึงจุดนั้นแล้ว
รายงานส่งสัญญาณที่ไม่ชัดเจนในประเด็นที่ว่าเจ้าหน้าที่เฟดจะตัดสินใจปรับขึ้นอัตราดอกเบี้ยในการประชุมนโยบายการเงินครั้งหน้าในเดือนก.ย.หรือไม่ โดยเจ้าหน้าที่เฟดหลายราย ซึ่งรวมถึงนางเจเน็ต เยลเลน ประธานเฟด ได้กล่าวย้ำว่ามีความเหมาะสมในการปรับขึ้นอัตราดอกเบี้ยในปีนี้ ขณะที่นักลงทุนในตลาดคาดการณ์กันในวงกว้างว่าเดือนก.ย.หรือหลังจากนั้น เป็นช่วงเวลาที่มีความเป็นไปได้มากที่สุดสำหรับการปรับขึ้นอัตราดอกเบี้ยของเฟด
เจ้าหน้าที่บางรายวิตกว่าเงินเฟ้อที่ระดับต่ำในปัจจุบันและแนวโน้มเงินเฟ้ออาจไม่สอดคล้องกับหนึ่งในเกณฑ์ของเฟดในการเริ่มคุมเข้มนโยบายการเงิน และการคุมเข้มนโยบายก่อนเวลาที่เหมาะสมอาจจะสร้างแรงกดดันช่วงขาลงต่อเงินเฟ้อและกิจกรรมทางเศรษฐกิจ
เฟดพิจารณาว่าเสถียรภาพด้านราคาและการจ้างงานอย่างเต็มที่เป็นเกณฑ์หลัก 2 ประการในการจัดการนโยบายการเงิน ขณะที่มาตรวัดเงินเฟ้อ ซึ่งประเมินการใช้จ่ายด้านการบริโภคส่วนบุคคลนั้น อยู่ในระดับต่ำกว่าเป้าหมายที่ 2% ของเฟดมาเป็นเวลาหลายปีแล้ว
อย่างไรก็ตาม เจ้าหน้าที่บางรายมองว่าภาวะทางเศรษฐกิจสำหรับการเริ่มปรับขึ้นอัตราดอกเบี้ย จะเกิดขึ้นในเร็วๆนี้ หลังจากที่เฟดได้คงอัตราดอกเบี้ยระยะสั้นไว้ที่ระดับต่ำใกล้เคียง 0% มานับตั้งแต่เดือนธ.ค.2551
 
อินโฟเควสท์ แปลและเรียบเรียง